BÉRLETI-ÜZEMELTETÉSI

SZERZŐDÉS

„12. KAPOSVÁR-JUTA-KAPOSHOMOK-ZSELICKISLAK IVÓVÍZ”

(vkr-kód: 11-20473-1-004-00-01)

víziközmű-rendszer

Bérleti-üzemeltetési szerződés

amely létrejött egyrészről **Kaposvár Megyei Jogú Város Önkormányzata (**7400 Kaposvár, Kossuth tér 1.**,** képviseli:Szita Károly polgármester), **Juta Község Önkormányzata (**7431 Juta, Hősök tere 8.**,** képviseli:Major János polgármester), **Kaposhomok Községi Önkormányzat (**7261 Kaposhomok, Kossuth L. u. 2.**,** képviseli:Barta István polgármester) és **Zselickislak Községi Önkormányzat (**7400 Zselickislak, Kossuth L u. 57.**,** képviseli:Bene Sándor polgármester), a továbbiakban: „Ellátásért felelős”, másrészről a **KAVÍZ Kaposvári Víz- és Csatornamű Korlátolt Felelősségű Társaság (**7400 Kaposvár, Áchim A. u. 2., képviseli: Genczler István ügyvezető), mint víziközmű-szolgáltató, a továbbiakban „Szolgáltató”, együttesen „Felek” között a mai napon, az alábbi feltételekkel:

#

**1. Előzmények**

Kaposvár Megyei Jogú Város Önkormányzata 2009. január 15-én, Juta Község Önkormányzata és Kaposhomok Községi Önkormányzat 2009. január 26-án, Zselickislak Községi Önkormányzat 2009. január 27-én üzemeltetési szerződést kötött a KAVÍZ Kaposvári Víz- és Csatornamű Kft-vel, mint víziközmű-szolgáltatóval a települések víziközmű-rendszereinek üzemeltetésére. A szerződések hatálya 2009. február 1-től határozatlan időre szólt. A Kaposvár Megyei Jogú Város Önkormányzatával aláírt szerződést a Felek 2012. december 31-én bérleti-üzemeltetési szerződésre változtatták és egységes keretbe foglalták. Ezen szerződés 2015. február 27-én és 2016. április 29-én is módosításra került.

Felek jelen szerződéssel - a víziközmű-szolgáltatásról szóló 2011. évi CCIX. törvény (Vksztv.) 2016. július 4-én hatályba lépett 5/H. § (1) és 83. § (3a) bekezdéseiben foglalt rendelkezések végrehajtása érdekében - a vízközmű-rendszer üzemeltetési jogviszonyának egy szerződésbe foglalását hajtják végre.

**2. Tulajdoni megoszlás, átadási pontok, képviselet**

**2.1.** Felek rögzítik, hogy a „**12. Kaposvár-Juta-Kaposhomok-Zselickislak ivóvíz**” víziközmű-rendszeren közös tulajdonban lévő víziközmű-elem nincs, az Ellátásért felelősök saját településük víziközmű-hálózatán kizárólagos tulajdonnal rendelkeznek.

**2.2.** Az Ellátásért felelősök saját tulajdonukban lévő víziközmű-hálózatát átadási pontok választják el egymástól az alábbiak szerint:

 a) Kaposvár-Juta: Kaposvár, Állomás u-i vízműterület (0553/22 hrsz.)

 b) Kaposvár-Kaposhomok: Kaposhomok, vízműterület (011/1 hrsz.)

 c) Kaposvár-Zselickislak: Zselickislak, vízműterület (060/1 hrsz.)

 Az átadási pontoktól Kaposvár irányába eső víziközmű-elemek Kaposvár Megyei Jogú Város Önkormányzatának, az átadási ponttól Juta, Kaposhomok vagy Zselickislak irányába eső víziközmű-elemek pedig az érintett Önkormányzat tulajdonát képezik.

**2.3.** Ellátásért felelősön a továbbiakban a konkrét víziközmű elemen tulajdonnal rendelkező Önkormányzat értendő.

**2.4.** Felek megállapodnak, hogy a víziközmű-rendszer képviseletében eljáró ellátásért felelősként **Kaposvár Megyei Jogú Város Önkormányzatát** jelölik ki.

# 3. A szerződés tárgya

# Az Ellátásért felelős tulajdonában lévő, Kaposvár város, Juta, Kaposhomok és Zselickislak, valamint a rendszer vízbázisaival és töltővezetékeivel érintett Sántos, Kaposkeresztúr és Mosdós községek közigazgatási területén létesített „12. Kaposvár-Juta-Kaposhomok-Zselickislak ivóvíz” víziközmű-rendszer üzemeltetési céllal történő használatba adása a hatályos jogszabályok alapján.

# 4. A szerződés időbeli hatálya

A szerződés időtartama **2018. január 1.** után és a Magyar Energetikai és Közmű-szabályozási Hivatal (MEKH) jóváhagyásának jogerőre emelkedésétől **határozatlan** időre szól.

# 5. A szerződés célja

**5.1.** Az ivóvíz közmű tulajdonnal rendelkező Ellátásért felelős az üzemeltetési szerződés megkötésével gondoskodik a helyi önkormányzatokról szóló törvényben foglalt következő feladatok ellátásáról:

* egészséges ivóvízellátás,
* a meglévő és megvalósuló ivóvíz közműelemek szakszerű és biztonságos üzemeltetése, fenntartása a vonatkozó jogszabályoknak megfelelően,
* a közszolgáltatás folyamatos biztosítása.

**5.2.** A fent meghatározott célok elérése érdekében, a felek feladatai különösen az alábbiak:

**5.2.1.** Ellátásért felelős:

* + a vízjogi engedélyes terv szerint kiépített víz-elosztóvezetékekkel ellátott területeken az esetlegesen el nem látott fogyasztók rákötésének lehetővé tétele,
	+ az illegális és szabálytalan rákötések megakadályozása, hatósági eljárások lefolytatása,
	+ a hálózat esetleges későbbi bővítése esetén szükséges tervezési, engedélyezési, valamint egyeztetési tevékenységek lefolytatása, illetve felügyelete,
	+ a vízjogi engedélyben rögzített mennyiségi korlátig a jelentkező vízigények kielégítésére műszakilag alkalmas közművek meglétének biztosítása a szerződés időtartamára,
	+ vízellátási felelősség gyakorlása az üzemeltetési szerződésen keresztül,
	+ a szükséges önkormányzati határozatok és rendeletek megalkotása és elfogadása a hatályos jogszabályoknak megfelelően,
	+ együttműködés a Szolgáltatóval az adatszolgáltatási kötelezettségek során, a díjképzési és fejlesztési feladatokban, valamint az esetleges működési támogatások elnyerése érdekében,
	+ egyéb kötelezettségek a jelen szerződés 10. pontja szerint.

**5.2.2.** Szolgáltató:

* + az üzemeltetéséhez kapcsolódó környezetvédelmi, természetvédelmi, vízvédelmi és más hatósági előírások betartása,
	+ az üzemeltetéshez kapcsolódó hatósági előírások megszegéséből eredő károk viselése,
	+ általános együttműködési kötelezettség az Ellátásért felelőssel szemben mind az üzemeltetés, mind a közszolgáltatás ellátása terén,
	+ jelen szerződés 7. pontjában részletezett feladatok elvégzése.

#

# 6. A közművek használatba adása

**6.1.** Ellátásért felelős a jelen szerződés 2. számú mellékletében felsorolt, tulajdonában lévő ivóvíz közművagyont az előzményekben megnevezett szerződésekkel használatba adta a Szolgáltatónak. Szolgáltató az ivóvíz közművagyont használatba vette, és használatáért az Ellátásért felelősnek használati díjat fizet.

**6.2**. Szolgáltató a működtetéshez szükséges, jogszabályban rögzített személyi, tárgyi és szakmai felkészültséggel rendelkezik. Tevékenységét a mindenkor hatályos jogszabályoknak megfelelően végzi. Az átvett közműveket a műszaki előírásoknak és az üzemeltetési szabályzatoknak megfelelően szakszerűen és biztonságosan üzemelteti, fenntartja, a működtetés során a legnagyobb gondossággal köteles eljárni.

**6.3.** Felek az üzemeltetésre átvett, leltárban szereplő ivóvíz közművek adatait az alábbi részletezéssel rögzítik:

* részletes műszaki adatok (műtárgyak, vezetékek, szerelvények, gépészeti berendezések, irányítástechnika),
* az átadás időpontja szerinti vagyonnyilvántartás eszközcsoportonként,
* alkalmazott értékcsökkenési leírási kulcsok,
* átvett eszközökre vonatkozó jogokra és felelősségekre történő hivatkozás.

**6.4.** Szolgáltató jogosult az ivóvíz közműrendszerhez tartozó egyes vagyonelemek használatára. Szolgáltató a jelen szerződésben szabályozott használati jogot, beleértve a szolgáltatási tevékenység gyakorlásának jogát is, másra át nem ruházhatja és azt gazdasági társaságba nem pénzbeli hozzájárulásként nem viheti be.

**6.5.** A használati jogosultság vonatkozik az Ellátásért felelőst megillető vízjogi szolgalmi jogok Szolgáltató általi gyakorlására is.

#

# 7. A Szolgáltató feladatai

**7.1.** Az Ellátásért felelős ivóvíz közműrendszerének üzemeltetéséhez a szükséges vízjogi üzemeltetési engedélyek beszerzése.

**7.2.** Az üzemeltetésre átvett rendszer működtetésével a vízügyi, közegészségügyi, környezetvédelmi, természetvédelmi és vízvédelmi előírásoknak megfelelő szolgáltatás biztosítása a műszaki teljesítőképességének határain belül. Szolgáltató köteles a közigazgatási területre vonatkozó vízkorlátozási tervet rendelkezésre bocsátani, illetőleg a hatósági előírások figyelembe vételével az ellátásért felelőssel közösen felülvizsgálni.

**7.3.** Az üzemelő ivóvíz közműhálózatokra történő csatlakozási munkák – be- és kikötések, összekötések – teljesítése az indokoltan felmerülő költségek megtéríttetése mellett. Az előzőekben felsorolt munkákat az üzemelő hálózaton csak Szolgáltató végezheti.

**7.4.** A biztonságos üzemeltetést szolgáló karbantartási tevékenység elvégzése értékhatárra tekintet nélkül Szolgáltató feladata.

**7.5.** A felmerülő hibák folyamatos elhárítása, az esetleges ellátási zavarokat a lehető legkisebbre mérsékelve.

**7.6.** Közművek, kapcsolódó hálózati létesítmények műtárgyainak, védőterületeinek karbantartása, állagmegóvása, a gépészeti, villamos és irányítástechnikai berendezések karbantartása az érvényben lévő jogszabályoknak megfelelően.

**7.7.** Szolgáltató a rendkívüli események elhárítását és helyreállítását haladéktalanul köteles megkezdeni, a kár enyhítése érdekében eljárni, s mindezekről az Ellátásért felelőst haladéktalanul írásban értesíteni. Rendkívüli esemény alatt értendő minden olyan nem tervezhető hatás, amely az Ellátásért felelős tárgyait megsemmisíti, állagában kárt okoz vagy üzemét zavarja (pl.: baleset, katasztrófa, vagyon elleni bűncselekmények stb.)

**7.8.** Az ivóvíz közműhálózatok közművédelmének biztosítása a társközmű építések, az útépítések és egyéb közterületi munkavégzések során.

**7.9.** Az ivóvíz közművagyon tekintetében az általános és teljes körű vagyonbiztosítási szerződés megkötése, a szerződés szerinti díj fizetése.

**7.10.** Szakági, műszaki közműnyilvántartások vezetése, azokról adatszolgáltatás biztosítása, továbbá az Ellátásért felelős számára szükséges számviteli adatok közlése.

**7.11.** Ügyeleti szolgálat szervezése, működtetése, amely alkalmas a felmerülő hibák azonnali, folyamatos javítására, elhárítására.

**7.12.** Ügyfélszolgálat működtetése a fogyasztókkal történő kapcsolattartás biztosítására.

**7.13.** Honlap üzemeltetése a felhasználóknak a víziközmű-szolgáltatással összefüggő tájékoztatása érdekében, melyen elérhetővé teszi a hatályos üzletszabályzatát is.

**7.14.** Szolgáltatási szerződések megkötése a fogyasztókkal.

**7.15.** Számlák kibocsátása az érvényben lévő szolgáltatási díj alkalmazásával az alábbiak szerint:

**7.15.1.** Kaposváron a lakossági és közületi fogyasztásmérők leolvasása 6 havonta történik, a leolvasást követően elszámoló számla kerül kiállításra. Az elszámolások közötti időszakban a számlázás lakosság esetében 2 havi, közületek esetében havi rendszerességgel, átalány-számlázással történik az érvényben lévő víz- és csatornadíj alkalmazásával. A jogszabályi előírásoknak megfelelően a lakossági fogyasztó külön kérésére a leolvasás és elszámolás negyedévente, a közületi fogyasztó külön kérésére a leolvasás és elszámolás havonta történik.

**7.15.2.** Jutában, Kaposhomokon és Zselickislakon a számlázás lakosság esetében 2 havi, közületek esetében havi rendszerességgel történik a leolvasást követően, az érvényben lévő víz- és csatornadíj alkalmazásával.

**7.16.** A felmerülő üzemeltetési költségek településenként és tevékenységenként elkülönített számviteli nyilvántartása, ezen közvetlenül ivóvíz közmű ágazatokra nem terhelhető költségeknek a Vksztv-ben előírt, számviteli Szétválasztási Szabályzatban foglaltak alapján történő szétosztása.

**7.17.** Gördülő Fejlesztési Terv készítése és benyújtása az Ellátásért felelős részére minden év augusztus 31-ig. Az önkormányzati tulajdonban lévő ivóvíz közművek műszaki állapotáról igény szerint információt, szakvéleményt kell nyújtani.

**7.18.** A munkavállalók egészségét nem veszélyeztető és a biztonságos munkavégzésre vonatkozó jogszabályi előírások betartása.

**7.19.** Szolgáltató szolgáltatási tevékenysége során csak a Vksztv-ben és ennek végrehajtására kiadott 58/2013. (II. 27.) Korm. rendeletben (Vhr.) meghatározott mértékben, és az azokban részletezett módon végezhet kiszervezett tevékenységet.

**7.20.** Egyéb feladatok és kötelezettségek:

**7.20.1.** Szolgáltató vízbeszerzéssel kapcsolatos feladatai:

* + ellenőrzött mértékű vízkivétel a kutak szerkezeti hibáinak elkerülése érdekében, vízadó réteg engedélyezett és hidraulikailag indokolt mértékű igénybevétele,
	+ a kutak üzemállapotának folyamatos ellenőrzése, a kitermelt víz mérése, nyilvántartása, a rendelkezésre álló vízkészlet folyamatos ellenőrzése,
	+ a fentiek érdekében végzett vizsgálatok (gázvizsgálatok, kutak műszeres vizsgálata, vízhozam mérések, feltöltés vizsgálat),
	+ a víztermelés és energiafelhasználás folyamatos nyilvántartása, üzemnapló vezetése,
	+ vízkészletjárulék fizetése,
	+ a kutak időszakos felújítása, tisztító kompresszorozása.

**7.20.2.** Szolgáltató tevékenysége az ivóvízhálózat és a tárolók, víztornyok üzemeltetésével kapcsolatban:

* az ivóvízhálózat rendszeres öblítése az erre a célra kialakított ütemtervnek megfelelően,
* az ivóvíz hálózati szerelvények és aknák rendszeres karbantartása, tisztítása,
* tűzcsapok (és táblái) OTSZ szerinti rendszeres ellenőrzése, karbantartása (legalább félévente), működőképességük ellenőrzése, a felülvizsgálatokról és a karbantartásról, nyilvántartás vezetése, mely a tűzvédelmi hatóságnak bármikor bemutatható,
* időszakos ivóvíz-hálózati fertőtlenítés,
* a mintavételek és kapcsolódó vizsgálatok költségeinek finanszírozása,
* tárolómedencék (víztornyok) tisztítása, fertőtlenítése, műszaki felülvizsgálata, karbantartása,
* fogyasztóknál bekötési vízmérőcsere, a hiteles mérés mindenkori biztosítása,
* vízmérők leolvasása legalább 6 havi gyakorisággal.
* kutak és gépházak gépészeti berendezéseinek karbantartása (szivattyú karbantartás, csőcsere, szerelvények javítása, stb.),
* elektromos és irányítástechnikai berendezések karbantartása,
* időszakos érintésvédelmi, biztonságtechnikai felülvizsgálatok elvégzése.

**7.20.3.** A vízellátás és a vízminőség javításából eredő feladatok:

* helyi vízbázisok üzemeltetése, a vízbázis-védelmi terv előírásai alapján,
* a kutak védőövezetének karbantartása a kútszennyezések megakadályozása érdekében,
* a vízellátó hálózat javítása, hibaelhárítás a vízveszteségek csökkentése céljából, az egyes vízellátó zónák közötti vízkormányozás javítása,
* vízkezelő berendezések karbantartása,
* az irányítástechnika üzemeltetése az üzemeltetés jelenlegi rendszerének racionalizálása az üzemeltetési költségek csökkentése és a lakosság színvonalasabb ellátása céljából.

# 8. A Szolgáltató jogai

**8.1.** Az üzemeltetéshez szükséges dokumentációk bekérése az Ellátásért felelőstől.

**8.2.** A szerződés hatálya alá tartozó területen a mindenkor hatályos illetve a felelős miniszter által megállapított szolgáltatási díj beszedése.

**8.3.** Az Ellátásért felelős egyetértésével megvalósuló önerős közműépítések műszaki feltételeinek meghatározása, és a rákötési költségek érvényesítése.

**8.4.** Az Ellátásért felelőssel kötött eseti vagy általános megállapodás alapján az üzemeltetett közművet érintő munkálatok ellenőrzése, hatósági eljárásokon való részvétel, műszaki átadáson, üzembe helyezésen nyilatkozattételi joggal történő megjelenés, minden olyan esetben, amikor az Ellátásért felelős megrendelésére vagy megbízása folytán a feladatot harmadik személy (akár természetes, akár jogi) látja el.

**8.5.** Közreműködés az ivóvíz közműfejlesztési beruházásokban.

**8.6.** Felhasználási helyek ellenőrzése, a közüzemi szerződések feltételeinek betartatása.

# 9. A Szolgáltató felelőssége

**9.1.** Szolgáltató szolgáltatási kötelezettsége és felelőssége a szolgáltatás minőségéért a szolgáltatási pontig áll fenn.

**9.2.** Szolgáltató szavatosságot vállal a 2. számú mellékletben felsorolt ivóvíz közművek szakszerű működtetésére és a közművagyon analitikus nyilvántartására. A használatba vett vagyonelemeket rendeltetésszerűen működteti, azok állagát a „jó gazda gondosságával” megóvja. Amennyiben szakszerűtlen tevékenysége valamely vagyonelem megrongálódását vagy tönkremenetelét okozza, azért a Ptk. szerint felelősséggel tartozik.

**9.3.** Szolgáltató hibájából eredő, az üzemeltetéssel, vagy annak elmaradásával okozott kárért Szolgáltató teljes körűen felel. Szolgáltató felel továbbá mindazon károkért, amelyek neki felróható okból, jogszabályi előírások be nem tartásából, vagy szerződéses kötelezettségei megszegéséből keletkeznek.

**9.4.** Szerződő felek megállapodnak abban, hogy a kockázatok csökkentése érdekében Szolgáltató a jelen szerződés kereteiben végzett tevékenységeire általános felelősségbiztosítást köt.

**9.5.** Szolgáltató az Ellátásért felelőssel együttműködve az átvett víziközmű-rendszer létesítményeire vagyonvédelmi berendezéseket telepít, melyeket beilleszt az üzemeltetési területén már kiépített irányítástechnikai és felügyeleti rendszerébe.

# 10. Az Ellátásért felelős feladatai

**10.1.** Az Ellátásért felelős köteles az üzemeltetési szerződés hatályba lépésének időpontjában a 2. számú mellékletben szereplő vagyontárgyakat Szolgáltató üzemeltetésébe adni.

**10.2.** Az üzemeltetéshez, üzemeltetési engedélyhez szükséges dokumentációk átadása Szolgáltató részére.

**10.3.** Az ivóvíz közmű létesítmények műszaki színvonalának megőrzése érdekében a szükséges beruházási, értéknövelő felújítási feladatok elvégzéséről való gondoskodás, Szolgáltató által beterjesztett éves javaslat figyelembe vételével.

**10.4. A** Szolgáltatót illető jog érvényesülése érdekében a folyó vagy tervbe vett munkálatokra harmadik személlyel kötött szerződésben vagy módosításban ki kell kötni annak lehetőségét, hogy Szolgáltató a munkálatokra vonatkozó terveket, információkat megismerhesse, a kivitelezési, építési területet ellenőrizhesse, műszaki ellenőri tevékenységet végezzen, műszaki átadáson, üzembe helyezésen jelen legyen.

**10.5.** Az újonnan létesülő vagy már üzemeltett, idegen földterületen lévő víziközmű-elemek megközelítéséhez úthasználat vagy szolgalmi jog biztosítása illetve utólagos bejegyeztetése.

**10.6.** Hibaelhárításnál és rekonstrukciónál az ingyenes közterület-használat biztosítása.

**10.7.** A Szolgáltató tájékoztatása minden olyan, az Ellátásért felelős tudomására jutó ügyben, ami a szolgáltatás üzemszerű, biztonságos végzését befolyásolhatja, illetve a lakosság tájékoztatása az önkormányzati hatáskörbe eső, vagy a szolgáltató által kezdeményezett kérdésekben.

# 11. Az Ellátásért felelős jogai

**11.1.** Az Ellátásért felelős területén lévő víziközművekhez kapcsolódó adatok bekérése.

**11.2.** A szolgáltatással kapcsolatos rendkívüli események körülményeinek tisztázása.

# 12. Az Ellátásért felelős felelőssége

**12.1.** Az Ellátásért felelős kötelezettséget vállal az újonnan épülő vagyontárgyak hatósági előírások és engedélyekben foglaltak szerinti megvalósulásáért, továbbá szavatolja, hogy a létesítmények a próbaüzemi zárójelentésben meghatározottaknak megfelelően, a rendeltetésszerű üzemeltetésre és az üzemeltetési engedély megkérésére alkalmas állapotban vannak.

**12.2.** Ellátásért felelős kijelenti, hogy harmadik személynek nincs az üzemeltetésre átadott ivóvíz közművagyonra vonatkozóan olyan joga, amely az üzemeltetést korlátozza, vagy megakadályozza.

**12.3**. A szerződés megkötésének időpontjában az ivóvíz közművagyon műszaki paraméterei megfelelnek a szolgáltatás hatályos jogszabályoknak, szabványoknak, követelményeknek megfelelő biztosítására.

**12.4.** Előzetes ellenőrzése és tudomása szerint nem áll fenn olyan körülmény, amely a jövőben veszélyeztetné az előzőekben írt szolgáltatást.

**12.5.** Az Ellátásért felelős által Szolgáltató rendelkezésére bocsátott adatok teljes körűek.

**13. Víziközmű-fejlesztési hozzájárulás**

**13.1.** A **v**íziközmű-fejlesztés a víziközműre irányuló olyan beruházási vagy felújítási tevékenység, mely célja szerint új víziközmű létesítésére, a meglévő víziközmű bővítésére vagy a vízminőség javítására szolgál.

**13.2.** A nem lakossági felhasználó a víziközmű-szolgáltatóval kötött szerződésben foglaltak szerint a Szolgáltató részére víziközmű-fejlesztési hozzájárulást fizet a jogszabályi előírásokban rögzített előírások figyelembe vételével.

**13.3.** A víziközmű-fejlesztési hozzájárulás mértékét a MEKH elnöke rendeletben állapítja meg. E rendelet hatálybalépéséig Szolgáltató köteles a 2014. december 31-én hatályos víziközmű-fejlesztési hozzájárulást alkalmazni.

**13.4.** A víziközmű-fejlesztési hozzájárulást a Szolgáltató saját nevében és javára szedi be és jogosult azt jogszabály vagy hatóság által előírt vagy az üzemeltetési szerződésből fakadó felújítási, pótlási és beruházási kötelezettség teljesítéséhez szükséges mértékig felhasználni, összhangban a MEKH által jóváhagyott Gördülő Fejlesztési Tervvel.

**13.5.** A szerződés hatályaalatt víziközmű-fejlesztési hozzájárulásból megvalósításra kerülő, a víziközmű-fejlesztések eredményeként létrejött vagyontárgyakat átadás-átvételi eljárás keretében a szolgáltató térítésmentesen átadja az Ellátásért felelős részére. Az Ellátásért felelős tulajdonba veszi a vagyontárgyakat, és üzemeltetésre átadja Szolgáltató részére. Szolgáltató az újonnan létrejött víziközműveket üzemeltetésre átveszi, majd az általa vezetett közművagyon nyilvántartásba beilleszti.

**13.6.** Szolgáltató a beszedett víziközmű-fejlesztési hozzájárulásról és annak felhasználásáról elkülönített számviteli nyilvántartást vezet. Szolgáltató a számviteli nyilvántartásban szereplő összesített adatairól, valamint az elvégzett felújítási, pótlási és beruházási munkák tartalmáról, azok műszaki szükségességéről legalább évi egy alkalommal tájékoztatja az ellátásért felelőst.

# 14. A használati díjak érvényesítése

**14.1.** Szolgáltató az ivóvíz közműrendszer használatáért az Ellátásért felelősnek használati díjat (bérleti díjat) köteles fizetni.

**14.2.** A használati díj mértékét a MEKH elnöke rendeletben állapítja meg. E rendelet hatálybalépéséig Szolgáltató a 2015. július 1-jén hatályos összeget fizeti Ellátásért felelős részére az alábbiak szerint:

 a) Kaposvár: Felek a megfizetés módjáról évente állapodnak meg az ivóvíz közművagyon mindenkori éves amortizációjának figyelembe vételével

 b) Juta: 1 259 000 Ft/év+ÁFA

 c) Kaposhomok: 463 000 Ft/év+ÁFA

 d) Zselickislak: 217 000 Ft/év+ÁFA

**14.3.** A nettó használati díj éves mértéke nem lehet kisebb, mint a víziközmű vagyon éves amortizációja.

**14.4.** Kaposvár Megyei Jogú Város Önkormányzata a bérleti díjról kéthavonta, 6 egyenlő összegű számlát állít ki Szolgáltató részére.

**14.5.** Juta Község Önkormányzata, Kaposhomok Községi Önkormányzat és Zselickislak Községi Önkormányzat a bérleti díjról évente, egy összegű számlát állít ki Szolgáltató részére.

**14.6.** Az Ellátásért felelős által kiállított tárgyévi számlák egyedi megállapodással kompenzálásra kerülhetnek a Szolgáltató által, a tárgyévi Gördülő Fejlesztési Terv keretében megvalósuló értéknövelő fejlesztésekről kiállított számlákkal.

**14.7.** Juta Község Önkormányzata, Kaposhomok Községi Önkormányzat, Zselickislak Községi Önkormányzat és Szolgáltató a kompenzációs megállapodásokat a tárgyévet követő év elején, a számlák összegének ismeretében köti meg egymással. A megállapodások aláírását követően csak a záró egyenlegnek megfelelő összeg kerül átutalásra az adós fél részéről a tárgyévet követő év június 30-ig.

**14.8.** Ellátásért felelős a jogszabályi előírásoknak megfelelően a használati díjból származó bevételét elkülönítetten kezeli, és azt kizárólag víziközmű-fejlesztés finanszírozására használja fel.

# 15. A szolgáltatási díjak érvényesítése

**15.1.** A szolgáltatási díj mértékét az illetékes miniszter rendeletben állapítja meg. Felek rögzítik, hogy a miniszteri rendelet hatálybalépéséig a rezsicsökkentések végrehajtásáról szóló 2013. évi LIV. törvény 4. § (1) bekezdés és a Vksztv 76. § (1) bekezdés által meghatározott díjat alkalmazzák az alábbiak szerint:

 a) lakossági vízdíj: 217,80 Ft/m3+ÁFA

 b) közületi vízdíj: 282,00 Ft/m3+ÁFA

**15.2.** A víziközmű-szolgáltatás biztosításáért Szolgáltató jogosult a szolgáltatási díj számlázására és beszedésére.

**15.3.** Szolgáltató a fenti szolgáltatási díjak alkalmazásával és a 7.15 pontban foglalt gyakorisággal számlát állít ki a felhasználók részére.

# 16. A Szolgáltató ivóvíz közművagyon nyilvántartási tevékenysége

**16.1.** Szolgáltató részt vesz az Ellátásért felelős által megszervezett, az Ellátásért felelős és a Szolgáltató leltározási szabályzata szerinti vagyon felmérésében, végzi annak nyilvántartását.

**16.2.** A használatra átvett ivóvíz közművagyon analitikus nyilvántartását vezeti, beleértve az Ellátásért felelős adatszolgáltatásán alapuló változásokat (bővülés, selejtezés) is.

**16.3.** Az üzemen kívül került ivóvíz közművagyon elemekről hasznosítási javaslatot készít, melyet a tulajdonos Ellátásért felelősnek megküld.

**16.4.** Az évközi változások alapján a 2. számú mellékletnek megfelelő tételes, éves leltárt elkészíti december 31-ei fordulónappal a gazdasági évet követő év február 15-ig.

**16.5.** Javaslatot tesz az üzemeltetett rendszer eszközeinek bővítésére, felújítására, illetve a tartósan használaton kívül levő eszközök elidegenítésére.

**16.6.** Éves gazdasági és műszaki tájékoztatót készít az ivóvíz közművagyon alakulásáról.

**16.7.** Az értékcsökkenési leírást az ivóvíz közmű vagyon analitikus nyilvántartásában negyedévenként kiszámolja a mindenkor hatályos rendelet alapján. Az adott negyedévben elszámolandó értékcsökkenési leírás összegéről az Ellátásért felelős részére a negyedévet követő hó 10-ig tájékoztatást nyújt.

#

# 17. A szerződés módosítása

**17.1.** A szerződő felek az üzemeltetési szerződést csak írásban módosíthatják közös megegyezéssel.

**17.2.** Szolgáltató a módosított szerződést az aláírástól számított 30 napon belül - a víziközmű-rendszerre kiadott működési engedély módosításának mellékleteként - benyújtja a MEKH részére jóváhagyás végett.

# 18. A bérleti-üzemeltetési szerződés megszüntetése

**18.1.** Az üzemeltetési szerződés az alábbi esetekben szűnik meg:

 a) a Szolgáltató jogutód nélküli megszűnésével

 b) a Szolgáltató érintett ellátási területre vonatkozó működési engedélyének visszavonásával

c) felmondással

**18.2.** Az Ellátásért felelős az üzemeltetési szerződést az év végére szólóan, de legalább 8 hónapos felmondási idővel felmondhatja,

a) ha a Szolgáltató tekintetében a Vksztv., a környezet védelmére vagy a vízgazdálkodásra vonatkozó jogszabályok vagy a rá vonatkozó hatósági határozatok előírásainak víziközmű-szolgáltatás során történő súlyos megsértését jogerősen megállapították,

b) ha a Szolgáltató az üzemeltetési szerződésben megállapított kötelezettségét súlyosan vagy huzamosan megszegte, vagy

c) a törvényben vagy az üzemeltetési szerződésében meghatározott további esetekben.

**18.3.** A Szolgáltató az üzemeltetési szerződést az év végére szólóan, de legalább 8 hónapos felmondási idővel felmondhatja,

a) ha az Ellátásért felelős az üzemeltetési szerződésben megállapított kötelezettségét súlyosan vagy huzamosan megszegte, vagy

b) a törvényben vagy az üzemeltetési szerződésében meghatározott további esetekben.

**18.4.** Amennyiben az üzemeltetési szerződés megszűnik, Szolgáltató elszámol a korábban üzemeltetésre átvett, és az üzemeltetési jogviszony ideje alatt létrejött vízi közművagyonról az Ellátásért felelőssel, aki az üzemeltetési jogot átadás-átvételi eljárás keretében visszaveszi Szolgáltatótól.

**18.5.** Ha az üzemeltetési szerződés megszűnik, a víziközmű-szolgáltató a meg nem fizetett bérleti díjjal és a fel nem használt víziközmű-fejlesztési hozzájárulás összegével az ellátásért felelős felé elszámol és a maradványt részére átadja.

**18.6.** Az üzemeltetési szerződés megszűnése esetében a Szolgáltató az Ellátásért felelős részére átadja az érintett felhasználókra, felhasználási helyekre és víziközművekre vonatkozó, jogszabályban rögzített adatokat és dokumentumokat.

# 19. Hatályvesztés közérdekű üzemeltető kijelölése esetén

**19.1.** Az üzemeltetési feladat átadását szolgáló átadás-átvétel megtörténtéről a közérdekű üzemeltető és a Szolgáltató jegyzőkönyvet vesz fel.

**19.2.** A birtokba helyezés zavartalan lebonyolítása érdekében a Szolgáltató és az Ellátásért felelős köteles a Hivatal képviselőjével és a közérdekű üzemeltetővel együttműködni.

**19.3.** Jelen szerződés hatályvesztésével az Ellátásért felelősre és a Szolgáltatóra a jogszabályban meghatározott kötelezettségek, jogok és garanciák szállnak. A birtokátruházás, az adatszolgáltatás és az elszámolás lebonyolítását az átadás-átvételi jegyzőkönyvben kell rögzíteni.

# 20. Jogviták rendezése

**20.1.** A szerződésben nem szabályozott kérdésekben a Vksztv., a Vhr. és a Ptk. vonatkozó rendelkezései az irányadók.

**20.2.** Felek rögzítik, hogy jelen szerződés teljesítése érdekében egymással szorosan együttműködnek. Esetleges vitás kérdéseiket egymás között elsősorban tárgyalásos úton rendezik. Ennek eredménytelensége esetén kikötik a pertárgy értékétől függően a kaposvári székhelyű bíróság illetékességét.

# 21. Egyebek

**21.1.** Felek tudomásul veszik, hogy jelen szerződést az aláírástól számított 30 napon belül a víziközmű-rendszerre kiadott működési engedély módosításának mellékleteként meg kell küldeni a MEKH részére jóváhagyás végett. Az üzemeltetési szerződés legkorábban a MEKH jóváhagyó határozatának jogerőre emelkedése napján lép hatályba.

**21.2.** Felek megállapodnak, hogy jelen szerződés hatályba lépésével a Felek által korábban kötött üzemeltetési szerződések hatályukat vesztik.

# 22. Mellékletek

1. sz. melléklet: Beruházási, felújítási és karbantartási szabályzat

2. sz. melléklet: Az üzemeltetésre átadott ivóvíz közművagyon leltára

3. sz. melléklet: Vagyonértékelési szakvélemény (Juta, Kaposhomok, és Zselickislak vonatkozásában korábban már benyújtásra került, Kaposvár esetében a jogszabályban előírt határidőre készül el)

Szerződő felek a szerződést megismerték, s mint akaratukkal mindenben egyezőt, jóváhagyólag aláírták.

Kaposvár, 2017 december …….

 ………………………… …………………………

 **Szita Károly Major János**

*polgármester polgármester*

 Kaposvár Megyei Jogú Város Önkormányzata Juta Község Önkormányzata

 ………………………… …………………………

 **Barta István Bene Sándor**

*polgármester polgármester*

 Kaposhomok Községi Önkormányzat Zselickislak Községi Önkormányzat

Pénzügyi ellenjegyző:

 ………………………… …………………………

 **Balogh Beáta**

*gazdasági igazgató*

 Kaposvár Megyei Jogú Város Önkormányzata Juta Község Önkormányzata

 ………………………… …………………………

 Kaposhomok Községi Önkormányzat Zselickislak Községi Önkormányzat

Szolgáltató:

…………………………

**Genczler István**

*ügyvezető*

KAVÍZ Kaposvári Víz- és Csatornamű Kft.